## Uredba o međusobnim pravima i obvezama osnivača i Hrvatskog zavoda za socijalni rad

### NN 116/2003 (22.7.2003.), Uredba o međusobnim pravima i obvezama osnivača i Hrvatskog zavoda za socijalni rad

# VLADA REPUBLIKE HRVATSKE

1588

Na temelju članka 88. stavka 1. Zakona o
izmjenama i dopunama Zakona o socijalnoj skrbi (»Narodne novine«, broj
103/2003) i članka 13. Zakona o ustanovama (»Narodne novine«, br. 76/93, 29/97
i 47/99), Vlada Republike Hrvatske je na sjednici održanoj 17. srpnja 2003.
godine donijela

## UREDBU

o meĐusobnim pravima i
obvezama osnivaČa i Hrvatskog zavoda za
socijalni rad

Članak 1.

Ovom se Uredbom
propisuju međusobna prava i obveze između Republike Hrvatske i Hrvatskog zavoda
za socijalni rad (u daljnjem tekstu: Zavod), a posebno pokrivanje gubitaka
Zavoda, te ograničenja u pogledu stjecanja, opterećenja i otuđivanja nekretnina
i druge imovine Zavoda.

Članak 2.

Sjedište Zavoda je u
Zagrebu, Prisavlje 14.

Članak 3.

Na temelju diobene bilance
i sporazuma sklopljenog između Ministarstva rada i socijalne skrbi i Zavoda,
osigurat će se prostor i oprema za rad Zavoda.

Članak 4.

Zavod odgovara za obveze cijelom svojom
imovinom.

Republika Hrvatska solidarno i neograničeno
odgovara za gu­bitke i druge obveze Zavoda.

Članak 5.

Ravnatelj Zavoda ne može, bez prethodne
suglasnosti Upravnog vijeća Zavoda, poduzimati pravne poslove o stjecanju,
opterećenju ili otuđenju nekretnina ili druge imovine čija je vrijednost veća
od 200.000,00 kuna.

Pravne poslove o
stjecanju, opterećenju ili otuđenju imovine čija je vrijednost veća od
1.000.000,00 kuna, ravnatelj Zavoda može poduzimati samo uz prethodnu
suglasnost Upravnog vijeća Zavoda i ministarstva nadležnog za poslove socijalne
skrbi.

Članak 6.

Rad Zavoda je javan.

O javnosti rada Zavoda
skrbi ravnatelj.

Upravno vijeće Zavoda
dužno je najmanje jedanput godišnje, najkasnije do 30. travnja tekuće godine,
podnijeti izvješće o radu Vladi Republike Hrvatske i ministarstvu nadležnom za
poslove socijalne skrbi, a na zahtjev Vlade Republike Hrvatske ili ministarstva
nadležnog za poslove socijalne skrbi, i češće.

Članak 7.

Do imenovanja
ravnatelja Zavoda u natječajnom postupku, ministar nadležan za poslove
socijalne skrbi imenovat će privremenog ravnatelja Zavoda koji je ovlašten, pod
nadzorom ministarstva nadležnog za poslove socijalne skrbi, obaviti pripreme za
početak rada Zavoda, a posebno pribaviti potrebne dozvole za početak rada, te
podnijeti prijavu za upis u sudski registar i upisnik ustanova socijalne skrbi.

Članak 8.

Vlada Republike
Hrvatske imenovat će članove Upravnog vijeća Zavoda u roku propisanom člankom
88. stavkom 2. Zakona o izmjenama i dopunama Zakona o socijalnoj skrbi, osim
predstavnika stručnih radnika, kojeg će imenovati najkasnije u roku od 15 dana
od dana konstituiranja Stručnog vijeća Zavoda.

Upravno vijeće iz
stavka 1. ovog članka ima ovlasti iz članka 88. stavaka 3. i 4. Zakona o
izmjenama i dopunama Zakona o socijalnoj skrbi.

Članak 9.

Ova Uredba stupa na
snagu osmog dana od dana objave u »Narodnim novinama«.

Klasa: 023-03/03-01/16
Urbroj: 5030104-03-1
Zagreb, 17. srpnja 2003.

Potpredsjednik
**dr. sc.** **Goran Granić,** v. r.

Uredba, NN 116/2003-1588